### Resume

Byggeriet af Mads Christiansen er nu i den sidste fase. Den nuværende tidsplan holder, og forventet indflytning er i første halvdel af september. Budgettet har i flere omgange været udfordret af udefrakommende omstændigheder. Udvalget forelægges den aktuelle budgetsituation til drøftelse.

### Sagsfremstilling

Den sidste fase af byggeriet af Mads Christiansen er i gang. Byggeriet skal afleveres den 28. august, herefter er der en overtagelses-/testperiode, hvorefter der er forventet indflytning for daginstitution og plejecenter i første halvdel af september. Der er åbent hus den 17. juni (for alle interesserede) og den 20. juni (primært for beboere og pårørende), hvor der bliver mulighed for at se centerbygningen, daginstitutionen og en færdiggjort boenhed.

Det samlede budget for byggeriet er på 243,3 mio. kr. excl. PL fremskrivning. Budgettet har i flere omgange været udfordret af udefrakommende forhold, hvor man har været nødt til at reducere i projektet, for at imødegå udfordringerne. I løbet af projektet er følgende reduktioner foretaget:

* Døgnrytmelys i plejecenterdelen blev fjernet fra projektet
* Karnapperne blev ændret fra at være muret til at være bygget af plader
* Stier udenfor omfartsstien er fjernet og erstattet af bakkelandskab
* Demenssikring på udearealer er fjernet fra projektet
* Skure bliver ikke isoleret
* Højbede i 6 atriumgårde er udgået
* Højbede ved indgange til boliger er blevet til almindelige lave bed
* Fliser er blevet til asfalt ved indgang til boliger og den sekundære sti
* Solcellelamper langs stierne er udgået
* Ovenlys i daginstitution er ændret fra 3 fagsvinduer til 4 fagsvinduer
* Ændring af konstruktionen under udhæng oppe bag inddækning
* Murværk bliver ikke filtset - kun malet

I sommeren 2022 medførte konkurser hos to af entreprenørerne en merudgift på 6,2 mio. kr. Byrådet godkendte en ekstrabevilling til denne merudgift i august 2022.

Aktuelt er der en budgetudfordring der skyldes:

* Forsinket opgaveløsning hos [adresse]: 3,7 mio.

Forsinkelsen af færdiggørelse fra [adresse] side indebar både uforudsete udgifter til afværgeforanstaltninger på byggepladsen samt tomgangsbetaling til entreprenører, der ikke kunne arbejde i perioder i vinteren. [adresse] holder bestyrelsesmøde den 21. juni, hvor der tages stilling til eventuel medfinansiering af denne udgift, hvilket vil reducere mankoen.

* Indeksering (tal fra medio april) er blevet dyrere end forventet: 1,5 mio.

I modsætning til andre brancher stiger indeks i byggebranchen fortsat.

Samlet aktuel budgetudfordring: 5,2 mio.

Mulighed for at finde midlerne i projektet

Som det fremgår har projektet været reduceret i flere omgange for at imødegå udfordringer. I denne omgang har projektet har været gået grundigt efter sammen med bygherrerådgivere for at finde besparelser, hvilket er vanskeligt på et så sent tidspunkt i tidsplanen. Der kan peges på følgende:

* Inventar til daginstitution, centerbygning og udearealer: 3,9 mio.

Disse midler er beregnet til indkøb af møbler, legetøj og legeplads til daginstitutionen samt til møbler og inventar til caféen og øvrige lokaler i centerbygningen.

* Stoppe arbejdet med fliselægning på udearealer: 80.000 kr.

Materialerne (fliser) er indkøbt og placeret på grunden. Det vil koste 20% i dækningsbidrag til arbejdsløn, uagtet om opgaven bliver udført eller ej.

Der ønskes en drøftelse i udvalget af, om der skal peges på andre muligheder for finansiering af budgetudfordringen.

### Sagens videre forløb

Sagen behandles parallelt i Børne- og Familieudvalget og Seniorudvalget.

### Deltager i behandlingen

Nicolaj Lind fremlægger sagen.

### Historik

Velfærdsdirektøren og Børn- og Ungedirektøren indstiller:

at udvalget træffer beslutning om finansiering af overskridelsen.

Beslutning fra Seniorudvalget, 21. juni 2023, pkt. 64:

Udvalget anmoder ØU om medfinansiering og forvaltningen bemyndiges til at udarbejde en administrativ tilføjelse med de bevillingsmæssige konsekvenser, når [adresse] eventuelle medfinansiering er afklaret.

Beslutning fra Børne- og Familieudvalget, 22. juni 2023; pkt. 67

Godkendt, idet Børne- og Familieudvalget anmoder Økonomiudvalget om medfinansiering og forvaltningen bemyndiges til at udarbejde en administrativ tilføjelse med de bevillingsmæssige konsekvenser, når [adresse] eventuelle medfinansiering er afklaret.

Gert Poulsen var fraværende.

Administrativ tilføjelse som følge af beslutningen fra Seniorudvalget d. 21. juni samt Børne- og Familieudvalget d. 22. juni 2023

![](data:image/png;base64...)

Der afsættes rådighedsbeløb og gives anlægsbevilling på 3,328 mio. kr. til projektet "Mads Christiansen, serviceareal" samt 1,872 mio. kr. til projektet "Ny daginstitution i [adresse]". Økonomiudvalget anmodes om at anvise finansiering.

Mødet med [adresse] den 21. juni 2023 medførte ikke yderligere afklaring om eventuel medfinansiering af udgiften, der opstod i f.m. forsinkelser hos [adresse].

Høringssvar:

Central Budget har ingen bemærkninger af bevillingsmæssig karakter.

Beslutning fra Økonomiudvalget, 7. august 2023, pkt. 147:

Udvalgenes indstillinger anbefales.

Økonomiudvalget anviser finansiering via de båndlagte midler i reservepuljen med den bemærkning, at der fortsat pågår dialog om medfinansiering fra [adresse]S.

Fraværende: Sille Schmidt.

### Beslutning

Godkendt.